Asbjørn Lysgård

Asbjørn Lysgård (født 2. oktober 1975) er norsk offiser med obersts grad. Han har vært sjef for styrkeproduksjon i Heimevernet, adjutant for forsvarssjef Harald Sunde og offiser i Forsvarets Spesialkommando.

Militær karriere 
Asbjørn Lysgård startet sin militære karriere i Telemark bataljon i 1995 med deployering til Bosnia, før han ble tatt opp i Forsvarets Spesialkommando (FSK). Lysgård var på til sammen fem deployeringer med FSK til Afghanistan som lagfører og senere troppssjef. I mellomtiden gikk han Krigsskolen ved Linderud. Etter en tid som stabsoffiser ved Forsvarsdepartementet tiltrådte han i 2011 som adjutant for forsvarssjef Harald Sunde, en stilling han hadde til 2013. 

Lysgård tjenestegjorde deretter i ett år ved SOCOM i Tampa, Florida, før han gikk ett år på Marine Corps War College i Quantico, Virginia. Tilbake i Norge var han i 2016-2020 tilsatt som hovedlærer i militær strategi og spesialoperasjoner ved Forsvarets Høgskole. 

I 2020 startet han i Heimevernsstaben som sjef for styrkeproduksjon i Heimevernet, med obersts grad.

Publikasjoner 
 2016: The Global SOF Enterprise in Support of Operation Inherent Resolve: Incorporating the Potential of SOF from Many Nations to Increase Global Capabilities

Styreverv 
Lysgård var en av grunnleggerne av stiftelsen Gunnar Sønstebys Minnefond i 2013, sammen med blant andre Erling Lorentzen og Hans Herman Horn. Han var styrets leder frem til utgangen av 2021. 

Per 2023 er han styreleder i prosjektet «Et øyeblikk – En evighet» og i Veteranforeningen FSK.

Veteranarbeid 
Lysgård har involvert seg i arbeidet for våre veteraner gjennom flere organisasjoner i inn- og utland. For sin innsats mottok han i 2020 Forsvarsmedaljen med laurbærgren.

Dekorasjoner 
Lysgård er tildelt følgende militære dekorasjoner:

 1994: Hærens vernedyktighetsmedalje med tre stjerner
 1999: NATO-medaljen for Kosovo
 2005: Navy Presidential Unit Citation
 2008: Forsvarets medalje for internasjonale operasjoner
 2013: St. Olavsmedaljen med ekegren – for utvist mot og tapperhet under kamp i Afghanistan 2008
 2020: Forsvarsmedaljen med laurbærgren – for sin innsats for veteraner fra det norske Forsvaret

Referanser 

Norske offiserer